**Spoštovani,**

**v skladu s prošnjo, s katero ste se obrnili na nas, vam v nadaljevanju posredujemo naše mnenje o izvajanju učenja oživljanja v redne šolske programe. Mnenje smo oblikovali glede na ugotovitve učiteljev, ki so v preteklem obdobju izvajali to izobraževanje znotraj ur rednega pouka.**

**Zavedamo se, da je poseganje v predmetnik osnovne šole in v učne načrte posameznih predmetov potrebno zelo dobro in dolgoročno načrtovati in pri tem upoštevati veliko različnih dejavnikov. Pomembno vlogo pri tem seveda ima resorno ministrstvo in strokovne inštitucije, pristojne za vzgojo in izobraževanje. Razumemo tudi, da mora program osnovne šole nekako odražati družbeno stanje in potrebe družbe v času, ki ga živimo. Obenem pa se zavedamo tudi tega, da ima šola svoje omejitve in ne more vedno zadostiti vsem potrebam v hitro spreminjajočem se času. Rešitve je tako potrebno iskati znotraj obstoječih možnosti. Pogosto to pomeni, da predlog o tem, kako bi neko dejavnost izvajali zapišemo v priporočila tako, da predvidimo, da bi se dejavnost izvajala medpredmetno, ali v času dnevov dejavnosti, ali morda v okviru drugih, tudi interesnih dejavnosti. Vse te rešitve so sicer možne, niso pa vedno najbolj učinkovite in so velikokrat bolj priporočilo, kot pa resna zaveza k izvedbi in evalvaciji le te.**

**Po našem mnenju se je dosedanja rešitev izvajanja učenja oživljanja, ki smo jo pilotirali znotraj ur pouka posameznega predmeta, dobro obnesla, saj smo jo lahko izvajali z vsemi izbranimi učenci, spremljali njeno realizacijo in na koncu tudi na kratko evalvirali učinke učenja. In ob tem spodbujali učence tudi k širšemu zavedanju pomena skrbi za lastno zdravje. Menimo sicer, da je pomembno, da pristojne inštitucije izrazijo pomembnost programa oživljanja z njegovo umestitvijo v sistemski okvir, sicer je njegova izvedba bolj ali manj prepuščena vsakokratni spretnosti izvajalcev, kako program umestiti znotraj že predvidenega števila ur nekega predmeta.**

**Ob tem z žalostjo ugotavljamo, da smo pozabili na nekdanji program prve pomoči, ki se je v javnih osnovnih šolah pred uvedbo devetletne snovne šole izvajal v tečajni obliki in dajal učencem nekaj osnovnih znanj s področja prve pomoči. Morda bo v prihodnosti potrebno kdaj razmisliti o širšem vidiku izobraževanja na tem področju in iskati tudi celovitejše in trajnejše rešitve.**

**Naše ugotovitve opiramo zgolj na naše neposredne izkušnje, žal pa težko presojamo, kako bi program učenja oživljanja v taki obliki in na način, kot smo ga mi pilotno izvajali, lahko deloval v ostalih osnovnih šolah po Sloveniji.**

**Naše mnenje o izvajanju programa učenja oživljanja vam posredujemo na vašo željo.**

**Lep pozdrav**

**Ravnatelj**

**Rado Kostrevc**

**------------------------------**

**Osnovna šola Trebnje**

**Kidričeva ulica 11**

**8210 Trebnje**